<document celex="IP-05-1217" lang="fi">
    <p align="right">
      Bryssel 4. lokakuuta 2005
    </p>
    <h1>
      <a name="Heading4" id="Heading4"></a><b>Komissio avaa kuluttajille tarkoitetun Internet-sivuston matkaviestinnän verkkovierailujen kustannuksista Euroopassa</b>
    </h1>
    <p>
      <b><i>Euroopan komissio avasi tänään uuden Internet-sivuston, jonka tarkoituksena on auttaa ulkomailla matkapuhelintaan käyttäviä kuluttajia löytämään mahdollisimman edullisen vaihtoehdon.
      Sivustolla julkaistaan kaikissa EU:n 25 jäsenvaltiossa toimivien operaattorien perimät verkkovierailujen hinnat. Sivuston avaamisesta ilmoitettiin heinäkuussa, kun komissaari Viviane Reding
      otti esille matkapuhelinten käyttöön ulkomailla liittyvät korkeat kustannukset ja korosti näiden hintojen avoimuuden lisäämistä. Tariffitaulukoin ja jäsenvaltioiden matkaviestinoperaattoreihin
      johtavin suorin linkein varustetun sivuston tavoitteena on tarjota EU:n kuluttajille konkreettinen käsitys hinnoista, joita he todennäköisesti joutuvat maksamaan käyttäessään matkapuhelintaan
      ulkomaanlomillaan. Lisäksi sivuilla annetaan ohjeita ja neuvoja kansainvälisistä verkkovierailuista seuraavien puhelinlaskujen pienentämiseksi. Siitä alkaen, kun sivuston avaamisesta
      ilmoitettiin ennen viime kesää, on näkynyt merkkejä kilpailun kiristymisestä erityisesti sellaisten operaattorien kesken, jotka tarjoavat esimerkiksi loma- ja muita
      erityistariffipaketteja.</i></b>
    </p>
    <p>
      ”Ainoastaan tiedostava kuluttaja on hyvin varustautunut kuluttaja”, toteaa tietoyhteiskunnasta ja viestimistä vastaava komission jäsen Viviane Reding. ”On vaikeaa ymmärtää, että matkapuhelimen
      käytöstä ulkomailla aiheutuu niin korkeita kustannuksia, varsinkin kun muut televiestintäpalvelut ovat Euroopassa varsin pitkälle kehittyneitä. Tästä syystä komissio haluaa tänään avatun uuden
      verkkosivuston avulla auttaa kuluttajia tekemään tietoon perustuvia valintoja, lisätä alan kilpailua ja edistää oikeudenmukaisempaa ja selkeämpää hinnoittelua.”
    </p>
    <p>
      Komission uusilla verkkosivuilla annetaan kuluttajille hintaesimerkkejä kaikista EU:n 25 jäsenvaltiossa toimivista matkaviestinverkoista soitettavista puheluista eri kohteisiin. Lisäksi sen
      tavoitteena on auttaa kuluttajia löytämään tarkempia tietoja, minkä vuoksi sivustolta on suoria linkkejä kaikkien EU:n operaattorien verkkovierailumaksuja käsitteleville Internet-sivuille ja
      muita hyödyllisiä yhteystietoja. Esimerkkeinä voidaan mainita ohjeet siitä, miten kuluttaja voi löytää edullisimman vaihtoehdon ja mihin hän voi ottaa yhteyttä ongelmatapauksissa tai
      jättääkseen valituksen.
    </p>
    <p>
      Komission uusilla verkkosivuilla ei pyritä luettelemaan eri jäsenvaltioissa sovellettavia monia tuhansia tariffeja vaan tarjoamaan helppokäyttöisellä tavalla laaja hintaesimerkkien valikoima,
      jonka avulla kuluttaja saa selkeän käsityksen hinnoista, joita häneltä tullaan perimään matkapuhelimen käytöstä eri puolilla Eurooppaa. Sivustolla esitetään syyskuun 2005 verkkovierailuhintojen
      tilanne, joka päivitetään puolen vuoden välein.
    </p>
    <p>
      Komission aloitetta täydentää myös 25 kansallisen telealan sääntelyviranomaisen toiminta. Kansalliset telealan sääntelyviranomaiset tekevät verkkovierailuhintojen alalla tiivistä yhteistyötä
      komission yksiköiden kanssa. Ne ilmoittivat äskettäin toteuttavansa kansainvälisten verkkovierailujen tariffien selkeyteen tähtääviä toimia sääntelyn johdonmukaisuudesta Euroopan tasolla
      vastaavan Euroopan sääntelyviranomaisten ryhmän (ERG) johdolla. Tästä syystä komissaari Reding esitteli komission uuden Internet-sivuston yhdessä Tanskan telealan sääntelyviranomaisen johtajan
      ja ERG:n nykyisen puheenjohtajan Jørgen Abild Andersenin kanssa.
    </p>
    <p>
      Komissio odottaa operaattorien tarjoavan näiden EU:n ja kansallisen tason toimenpiteiden yhteisvaikutuksesta parempia ja oikeudenmukaisempia hintoja asiakkailleen.
    </p>
    <p>
      <b>Taustaa:</b>
    </p>
    <p>
      ”Kansainvälinen verkkovierailu” tarkoittaa järjestelyä, jonka avulla matkapuhelinliittymää on mahdollista käyttää ulkomaisessa verkossa. Käyttäjät voivat soittaa ja vastaanottaa puheluja
      käyttäen samaa numeroa kuin kotimaassaan. Tämän mahdollistamiseksi matkaviestinverkon operaattorin on tehtävä verkkovierailusopimukset muiden maiden operaattorien kanssa.
    </p>
    <p>
      <a name="_Hlt115861258" id="_Hlt115861258"></a><a name="_Hlt115861259" id="_Hlt115861259"></a>Komissio käynnisti vuonna 2000 laajan toimialakohtaisen kilpailunrajoitusselvityksen
      verkkovierailujen tukku- ja vähittäishintojen tasosta Euroopassa, koska hintatason oli epäilty olevan liian korkea. Selvitys johti määräävän aseman väärinkäyttöä koskevien EY:n
      perustamissopimuksen sääntöjen (82 artikla) mukaisten kilpailunrajoituksia koskevien erillisten menettelyjen aloittamiseen Saksan ja Yhdistyneen kuningaskunnan matkaviestinoperaattoreita
      vastaan kansainvälisistä verkkovierailuista perittyjen liian korkeiden tukkuhintojen vuoksi. Tähän mennessä kyseisissä menettelyissä on annettu joukko väitetiedoksiantoja (ks. <a href=
      "http://europa.eu.int/rapid/pressReleasesAction.do?reference=IP/04/994&amp;format=HTML&amp;aged=1&amp;language=EN&amp;guiLanguage=en">IP/04/994</a> ja <a href=
      "http://europa.eu.int/rapid/pressReleasesAction.do?reference=IP/05/161&amp;format=HTML&amp;aged=1&amp;language=EN&amp;guiLanguage=en">IP/05/161</a>), ja menettelyt jatkuvat edelleen. Tämän
      lisäksi komissio on vuodesta 2004 alkaen tarkkaillut kansainvälisten verkkovierailupalvelujen parantamiseksi perustettua kahta strategista liittoutumaa (”Starmap” ja ”Freemove”) varmistuakseen,
      että ne ovat kilpailua rajoittavia kauppatapoja koskevien EY:n perustamissopimuksen sääntöjen (81 artikla) mukaisia.
    </p>
    <p>
      Edellä mainittujen menettelyjen rinnalla komissio on käsitellyt verkkovierailuhintoja koskevaa kysymystä joulukuusta 2004 lähtien, jolloin ERG - komission perustama kansallisten telealan
      sääntelyviranomaisten ryhmä, jonka tehtävänä on auttaa koordinoimaan sähköisen viestinnän sääntelyä kaikkialla EU:ssa - ryhtyi tekemään koordinoitua selvitystä kansainvälisten verkkovierailujen
      tukkuhinnoista, joita matkaviestinoperaattorit veloittavat toisiltaan (ks. <a href=
      "http://europa.eu.int/rapid/pressReleasesAction.do?reference=IP/04/1458&amp;format=HTML&amp;aged=1&amp;language=EN&amp;guiLanguage=en">IP/04/1458</a>).
    </p>
    <p>
      <a name="_Hlt115862112" id="_Hlt115862112"></a><a name="_Hlt115862113" id="_Hlt115862113"></a>Selvitystyö jatkuu edelleen. Siinä on nyt siirrytty uuteen vaiheeseen, jossa kansalliset
      sääntelyviranomaiset analysoivat ERG:n kokouksessa viime toukokuussa hyväksytyn yhteisen lähestymistavan pohjalta kansallisia markkinoitaan. Sääntelyviranomaisten on työnsä valmistuttua määrä
      ilmoittaa komissiolle, minkälaisia päätöksiä ne aikovat tehdä asiassa. “Vähittäishinnat ovat nykyisin erittäin korkeita ilman selkeitä perusteita”, on yksi ERG:n päätelmistä, ks.
    </p>
    <p>
      <a href="http://erg.eu.int/doc/whatsnew/reg_intens_wrk_intl_roaming_mtg.pdf">http://erg.eu.int/doc/whatsnew/reg_intens_wrk_intl_roaming_mtg.pdf</a>
    </p>
    <p>
      Komissaari Reding ilmoitti heinäkuussa 2005 aikeestaan avata Internet-sivuston, jonka avulla kansainvälisistä verkkovierailuista perittävät kuluttajahinnat muuttuvat aiempaa avoimemmiksi (ks.
      <a href="http://europa.eu.int/rapid/pressReleasesAction.do?reference=IP/05/901&amp;format=HTML&amp;aged=0&amp;language=EN&amp;guiLanguage=en">IP/05/901</a>). Tämä sivusto on EU:n tarjoama
      konkreettinen vastaus epäilyihin, että kansainvälisten verkkovierailujen hinnat ovat perusteettoman korkeita.
    </p>
    <p>
      Komission uusi kuluttajille tarkoitettu verkkovierailuhintoja koskeva Internet-sivusto on osoitteessa:
    </p>
    <p>
      <a href="http://europa.eu.int/information_society/roaming">http://europa.eu.int/information_society/roaming</a>
    </p>
    <p>
      <a href="http://europa.eu.int/information_society/doc/factsheets/051-roaming.pdf">http://europa.eu.int/information_society/doc/factsheets/051-roaming.pdf</a>
    </p>
    <p>
      Ks. myös <a href="http://europa.eu.int/rapid/pressReleasesAction.do?reference=MEMO/05/247&amp;format=HTML&amp;aged=0&amp;language=EN&amp;guiLanguage=en">MEMO/05/247</a>.
    </p>
  </document>